
A Shortparis-projekt mint összművészeti jelenség: narratívák, performanszok és vizuális kultúra

Kulcsszavak: orosz zene; Shortparis; irodalmi kódok; performansz; vizuális kultúra
Dolgozatom célja a Shortparis orosz kortárs zenei projektben megjelenő különböző irodalmi kódok és irányzatok vizsgálata. Kutatásom során a csoport munkásságát vizsgálom, különös tekintettel a 2019-ben megjelent Так закалялась сталь című albumra. Mindezt három részre lebontva elemeztem. Először a Так закалялась сталь című dalszövegben megjelenő különböző irodalmi, kulturális és társadalmi kódok átkontextualizálását; a második részben ugyanezen dal videóklipjének felépítését; és a harmadik részben pedig a fellépéseikben megjelenő performanciát tekintettem át. A három kijelölt rész szoros kapcsolatban áll egymással, ez által alakítva ki a projekt egészét.
Mivel dolgozatom központi témája még friss és innovatív terület, és meglehetősen alulkutatottnak számít különösen kelet-európai, illetve magyar kontextusban, ami még nem részesült kellő tudományos feldolgozásban, kisebb a lehetőség tudományos szakirodalomból való hivatkozásokra. Ezért a tudományos portálokon megjelent szakirodalmon kívül leginkább cikkeket és különböző internetes forrásokat használtam fel. Azért választottam ezeket, mert tartalmazzák a legaktuálisabb információkat, és segítenek a kutatási kérdések megválaszolásában.
A dolgozatomban arra törekedtem, hogy bemutassam, milyen egyedi módon járul hozzá a Shortparis az orosz és a nemzetközi zenei színtérhez.



